***** ΑΠΟΦΑΣΗ ΤΗΣ ΕΠΙΤΡΟΠΗΣ της 24ης Φεβρουαρίου 1988 που προβλέπει τη βελτίωση της πληροφόρησης στον τομέα της ασφάλειας, της υγιεινής και της υγείας στους χώρους εργασίας (88/383/ΕΟΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 118, Εκτιμώντας: ότι είναι απαραίτητο να διαθέτει η Επιτροπή τις απαραίτητες πληροφορίες πριν τα κράτη μέλη θεσπίσουν νομοθετικές, κανονιστικές και διοικητικές διατάξεις στον τομέα της ασφάλειας, της υγιεινής και της υγείας στους χώρους εργασίας· ότι, σε ορισμένες περιπτώσεις τα κράτη μέλη πρέπει επίσης να ενημερώνονται όσον αφορά τις νομοθετικές, κανονιστικές και διοικητικές διατάξεις που προτίθεται να θεσπίσει κάποιο άλλο κράτος μέλος· ότι η οδηγία 83/189/ΕΟΚ του Συμβουλίου (1) καθιέρωσε σύστημα πληροφόρησης σχετικά με κανόνες και τεχνικές ρυθμίσεις που αφορούν τον τομέα της ασφάλειας, της υγιεινής και της υγείας στους χώρους εργασίας· ότι φαίνεται απαραίτητο να συμπληρωθεί η διαδικασία αυτή με τη βελτίωση της πληροφόρησης σχετικά με άλλες νομοθετικές, κανονιστικές και διοικητικές διατάξεις που προβλέπει η παρούσα απόφαση· ότι πρέπει να συσταθεί ομάδα εμπειρογνωμόνων, τα μέλη της οποίας θα οριστούν από τα κράτη μέλη, και αποστολή τους θα είναι να επικουρούν την Επιτροπή στην εξέταση των σχεδίων εθνικών, νομοθετικών, κανονιστικών και διοικητικών διατάξεων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Τα κράτη μέλη κοινοποιούν το ταχύτερο δυνατό στην Επιτροπή τις νομοθετικές, κανονιστικές και διοικητικές διατάξεις στον τομέα της ασφάλειας, της υγιεινής και της υγείας στους χώρους εργασίας καθώς και κάθε σχέδιο νομοθετικών, κανονιστικών και διοικητικών διατάξεων στον τομέα αυτό, εκτός από τα σχέδια των τεχνικών κανονισμών όπως ορίζει το άρθρο 1, παράγραφος 6 της οδηγίας 83/189/ΕΟΚ. Τα κράτη μέλη κοινοποιούν επίσης και στις άλλες διατάξεις του ίδιου τομέα στις οποίες αναφέρονται. Άρθρο 2 1. Η Επιτροπή διαβιβάζει στα κράτη μέλη κάθε σχέδιο νομοθετικών, κανονιστικών και διοικητικών διατάξεων που παραλαμβάνει δυνάμει του άρθρου 1, εφόσον κρίνει ότι αυτό είναι σκόπιμο όσον αφορά το αντικείμενο της παρούσας απόφασης. 2. Η Επιτροπή και τα άλλα κράτη μέλη μπορούν να απευθύνουν στο κράτος μέλος, του οποίου το σχέδιο αποτέλεσε αντικείμενο της διαβίβασης που προβλέπεται στην παράγραφο 1, παρατηρήσεις τις οποίες το εν λόγω κράτος θα λάβει υπόψη του στο μέτρο του δυνατού. Οι παρατηρήσεις των κρατών μελών διαβιβάζονται μέσω της Επιτροπής. Άρθρο 3 Η Επιτροπή επικουρείται από ομάδα εμπειρογνωμόνων υπό την προεδρία εκπροσώπου της Επιτροπής. Η ομάδα αυτή αποτελείται από 24 τακτικά μέλη, δηλαδή δύο εμπειρογνώμονες για κάθε κράτος μέλος, που ορίζει η Επιτροπή κατόπιν προτάσεως των κρατών μελών. Για καθένα από τα τακτικά μέλη, ορίζεται ένα συμπληρωματικό μέλος σύμφωνα με τους προαναφερόμενους όρους. Άρθρο 4 Η Επιτροπή ενημερώνει περιοδικά τη συμβουλευτική επιτροπή για την ασφάλεια, την υγιεινή και την προστασία της υγείας στους χώρους εργασίας σχετικά με τις δραστηριότητες που προκύπτουν από την εφαρμογή της παρούσας απόφασης, με εξαίρεση τα στοιχεία που θεωρούνται εμπιστευτικά από τα κράτη μέλη, και ενδεχομένως τη μόνιμη επιτροπή που έχει συσταθεί δυνάμει του άρθρο 5 της οδηγίας 83/189/ΕΟΚ. Άρθρο 5 Η παρούσα απόφαση απευθύνεται στα κράτη μέλη. Βρυξέλλες, 24 Φεβρουαρίου 1988.

[Source: multi_eurlex | Tokens: 3005]